На основу 52г Статута Града Ниша („Службени лист Града Ниша“, број 88/2008, 143/2016 и 18/2019) и члана 2. и 72. Пословника о раду Градског већа Града Ниша („Службени лист Града Ниша“, број 1/2013, 95/2016, 98/2016, 124/2016, 144/2016, 117/2020 и 3/2025),

 Градско веће Града Ниша, на седници одржаној дана 19.08.2025. године, донело је

**ЗАКЉУЧАК О СПРОВОЂЕЊУ ЈАВНЕ РАСПРАВЕ О**

**НАЦРТУ ПЛАНА ОДРЖИВЕ УРБАНЕ МОБИЛНОСТИ ГРАДА НИША ЗА ПЕРИОД ОД 2023. ДО 2037. ГОДИНЕ**

**I**

 Одређује се спровођење јавнe расправа о Нацрту плана одрживе урбане мобилности Града Ниша за период од 2023. до 2037. године.

**II**

 Током израде Нацрта плана одрживе урбане мобилности Града Ниша за период од 2023. до 2037. одине, могу бити организовани форуми за стручне и јавне расправре, трибине, округли столови и радионице.

 Јавна расправа о Нацрту плана одрживе урбане мобилности Града Ниша за период од 2023. до 2037. године, спровешће се у периоду од 20.08.2025. године од 1200 сати до 03.09.2025. године до 1200сати.

**III**

 Позивају се заинтересоване градске институције, органи и службе Града, градске општине, јавна предузећа, установе, предузећа и предузетници, организације цивилног друштва, грађани, удружења грађана, стручна и остала јавност, представници средстава јавног информисања и други заинтересовани субјекти да узму учешће у јавној расправи и дају предлоге, сугестије и мишљења о Нацрту плана одрживе урбане мобилности Града Ниша за период од 2023. до 2037. године, објављеног на званичној интернет презентацији Града Ниша: [www.ni.rs](http://www.ni.rs) и [www.investnis.rs](http://www.investnis.rs)., путем електронске поште на ел. адресу: uleri.info@gu.ni.rs, Градске управе за локални економски развој и инвестиције или у писаном облику доставити Градској управи за локални економски развој и инвестиције са назнаком ,,За јавну расправу о Нацрту плана урбане мобилности Града Ниша за период од 2023. до 2037. године“, преко шалтера Јединственог управног места у улици Николе Пашића број 24.

**IV**

 Након спроведене јавне расправе, сумирања приспелих предлога, сугестијa и мишљења заинтересованих градских институција, предузећа, предузетника, организација цивилног друштва, грађана, удружења грађана, стручне и остале јавности, представника средстава јавног информисања и других заинтересованих субјекти, Јединица за израду плана одрживе урбане мобилности Града Ниша за период од 2023. до 2037. године у координацији са Управљачким телом за израду горенаведеног плана, а уз административно техничку подршку Градске управе за локални економски развој и инвестиције, сачиниће и доставиће Градском већу Града Ниша извештај о јавној расправи.

**V**

 Стручне и административно техничке послове у поступку припреме и одржавања јавне расправе за потребе Градског већа Града Ниша обавиће Градска управа за локални економски развој и инвестиције.

**VI**

 Нацрт плана одрживе урбане мобилности Града Ниша за период од 2023. до 2037. године и овај Закључак објавити на званичној интернет страници Града Ниша [www.ni.rs](http://www.ni.rs).

***О б р а з л о ж е њ е***

 Чланом 52г Статута Града Ниша, прописано је да Градско веће организује јавну расправу, одређује начин спровођења, место и време трајања јавне расправе, упућује јавни позив грађанима, удружењима, стручној и осталој јавности, за учешће у јавној расправи који се објављује на интернет презентацији Града и на други погодан начин, а уз јавни позив обавезно се објављује програм спровођења јавне расправе, као и нацрт акта који је предмет јавне расправе. Градско веће може упутити позив за учешће на јавној расправи одређеним појединцима, представницима органа, организација и удружења за које сматра да могу бити заинтересовани за акт који се разматра. О току јавне расправе сачињава извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Разлог за доношење Закључка о спровођењу јавнe расправе о Нацрту плана одрживе урбане мобилности Града Ниша за период од 2023. до 2037. године огледа се у обезбеђивању транспарентности рада органа и омогућавању партиципирања грађана, удружења, медија, стручне и остале јавности како би се упознали са истом и узели учешће у јавној расправи подношењем предлога, сугестија и давањем мишљења. Током израде Нацрта плана одрживе урбане мобилности Града Ниша за период од 2023. до 2037. одине, могу бити организовани форуми за стручне и јавне расправре, трибине, округли столови и радионице на којима ће се усаглашавати предложена решења где у рад могу бити укључена сва заинтерсована лица, а све у складу са чланом 10. Одлуке о приступању изради плана одрживе урбане мобилности Града Ниша за период од 2023. до 2037. године („Службени лист Града Ниша“, број 85/2022).

Датум: 1147-1/2025-03

У Нишу, 19.08.2025. године

**ГРАДСКО ВЕЋЕ ГРАДА НИША**

 **ПРЕДСЕДНИК**

**Драгослав Павловић**